DCC อวดกำไร Q1 แตะ 534 ลบ. ตามคาด! ต้นทุน-ค่าใช้จ่ายลด พ่วงแจกปันผล 0.055 บ.
DCC อวดกำไรไตรมาส 1 แตะ 534 ลบ. ตามคาด! อานิสงส์ต้นทุน-ค่าใช้จ่ายลด แจกปันผล 0.055 บ./หุ้น กำหนดจ่าย 31 พ.ค.65
DCC อวดกำไรไตรมาส 1 แตะ 534 ลบ. ตามคาด! อานิสงส์ต้นทุน-ค่าใช้จ่ายลด แจกปันผล 0.055 บ./หุ้น กำหนดจ่าย 31 พ.ค.65
3 พ.ค. 2565

บริษัท ไดนาสตี้เซรามิค จำกัด (มหาชน) หรือ DCC รายงานผลการดำเนินงานงวดไตรมาส 1/2565 สิ้นสุดวันที่ 31 มี.ค.2565 ดังนี้

สำหรับผลประกอบการงวดไตรมาส 1/2565 บริษัทฯ มีกำไรสุทธิอยู่ที่ 534.31 ล้านบาท เพิ่มขึ้น 8.35% เมื่อเทียบจากงวดเดียวกันของปีก่อน ที่อยู่ที่ 493.13 ล้านบาท มาจากราคาขายเฉลี่ยปรับเพิ่มขึ้นร้อยละ 14 ทำให้อัตรากำไรขั้นต้นอยู่ที่ร้อยละ 44.20 เพิ่มขึ้นจากปี ก่อนที่มีกำไรขั้นต้นร้อยละ 42.70 ส่วนรายได้อื่นรวม 23.10 ล้านบาท เพิ่มขึ้นเล็กน้อย ด้านต้นทุนในการจัดจำหน่ายลดลง 17.30 ล้านบาทหรือร้อยละ 8 จากการปรับวิธีการคำนวณค่าขนส่งให้เหมาะสมโดยคำนึงถึงน้ำหนักและระยะทาง และค่าใช้จ่ายในการบริหารลดลงเล็กน้อยร้อยละ 2
อย่างไรก็ตามบริษัทฯ ได้ประกาศจ่ายปันผลจากงวดดำเนินงานวันที่ 1 ม.ค. 2565 ถึงวันที่ 31 มี.ค. 2566 เป็นเงินสด ในอัตรา 0.055 บาทต่อหุ้น โดยกำหนดวันที่ไม่ได้รับสิทธิปันผล (XD) ในวันที่ 13 พ.ค.2565 และกำหนดจ่ายวันที่ 31 พ.ค.2565
ทั้งนี้สำหรับผลประกอบการงวดไตรมาส 1/2565 ของ DCC สอดคล้องกับบทวิเคราะห์ของบริษัท หลักทรัพย์ เมย์แบงก์ (ประเทศไทย) จำกัด (มหาชน) ที่ระบุว่า คาดกำไรไตรมาส 1/2565 จะทำสถิติใหม่ต่อเนื่องระดับ 537 ล้านบาท เพิ่มขึ้น 38% จากไตรมาสก่อน และเพิ่มขึ้น 9% จากงวดเดียวกันของปีก่อน มาจากการปรับเพิ่มราคาขายและมีการขายสินค้าพรีเมี่ยมมากขึ้น คาดหนุนอัตรากำไรขั้นต้นปรับเพิ่มสู่ 43.70% จากไตรมาส 4/2564 ที่ 43% และจากในปีก่อน ที่ 42.70% ผสานฐานะการเงินแข็งแกร่งและคาดปันผล 6.30% ต่อปี